সরেজমিনে গিয়ে জানা যায়, গতকাল সকাল সাড়ে ৭টা থেকে বাংলাদেশ-চীন মৈত্রী প্রথম বুড়িগঙ্গা সেতুর দক্ষিণ প্রান্তের ইকুরিয়া এলাকায় অবস্থান নেয় ট্রাকচালক ও শ্রমিকরা। তারা ট্রাক রেখে সেতুর মুখে বাধা সৃষ্টি করে। এতে সেতুর দুই পারে তীব্র যানজটের সৃষ্টি হয়। এভাবে সকাল ৯টা পর্যন্ত চলে। এরপর সকাল সোয়া ৯টার দিকে দক্ষিণ কেরানীগঞ্জ থানার পুলিশ এসে সড়ক থেকে শ্রমিকদের সরিয়ে দেওয়ার চেষ্টা করে। একপর্যায়ে শ্রমিকরা পুলিশের দিকে ইট-পাথর ছুড়তে থাকে। এর পরই দুই পক্ষের মধ্যে ধাওয়াধাওয়ির ঘটনা ঘটে। শ্রমিকরা পুলিশের গাড়ি ভাঙচুর করে। আন্দোলনকারীদের ছত্রভঙ্গ করতে পুলিশ ফাঁকা গুলি ও টিয়ার গ্যাস শেল ছুড়তে থাকে।